
Text rozhodnutia
Súd: Krajský súd Prešov Spisová značka: 2To/41/2017 Identifikačné číslo súdneho spisu: 8716011032 Dátum vydania rozhodnutia: 31. 10. 2017 Meno a priezvisko sudcu, VSÚ: JUDr. Jaroslav Bugeľ ECLI: ECLI:SK:KSPO:2017:8716011032.1 Uznesenie Krajský súd v Prešove v senáte zloženom z predsedu senátu JUDr. Jaroslava Bugeľa a sudcov JUDr. Petra Farkaša a JUDr. Emila Dubňanského na neverejnom zasadnutí konanom dňa 31.10.2017, v trestnej veci proti obžalovanému Y. X., pre prečin zanedbania povinnej výživy podľa § 207 ods. 1, 3 písm. c/ Tr. zák., o odvolaní obžalovaného a okresného prokurátora proti rozsudku Okresného súdu Poprad sp. zn. 5T/125/2016 zo dňa 19.04.2017 takto r o z h o d o l : Podľa § 321 ods. 1 písm. b/, c/ Tr. poriadku z r u š u j e napadnutý rozsudok v celom rozsahu. Podľa § 322 ods. 1 Tr. poriadku v r a c i a vec súdu prvého stupňa, aby ju v potrebnom rozsahu znovu prejednal a rozhodol. o d ô v o d n e n i e : Napadnutým rozsudkom Okresný súd Poprad uznal obžalovaného Y. X. za vinného z prečinu zanedbania povinnej výživy podľa § 207 ods. 1, 3 písm. c/ Tr. zák., ktorý mal spáchať tak, že ako otec detí Y. X., nar. XX.XX.XXXX, študenta Strednej odbornej školy drevárskej Spišská Nová Ves a maloletého T. X., nar. XX.XX.XXXX, hoci mu vyživovacia povinnosť vyplýva priamo zo Zákona o rodine a rozsudku Okresného súdu Poprad č. 14P/47/2013-28 zo dňa 18.06.2013, právoplatným dňa 24.07.2013, ktorým mu bolo zvýšené výživné určené na základe rozsudku Okresného súdu Poprad č. 11C/166/2009-48 zo dňa 20.04.2010, právoplatným dňa 31.05.2010 na Y. zo sumy 83,- eur mesačne na sumu 150,- eur mesačne a na maloletého T. zo sumy 50,- eur mesačne na sumu 100,- eur mesačne od 01.07.2013, ktoré je povinný platiť do rúk matky T. X. vždy do 15.dňa v mesiaci vopred, si túto vyživovaciu povinnosť od 01.01.2014 až doposiaľ v Poprade ani inde úmyselne riadne neplní, s výnimkou obdobia od 01.05.2014 do 16.06.2014, kedy bol evidovaný ako uchádzač o zamestnanie a nepoberal dávky a príspevky v hmotnej núdzi, pričom od 09.09.2008 do 30.04.2014 bol zamestnaný vo firme B. O. s.r.o., B. T. nad P., od 20.10.2014 do 07.04.2015 vo firme U., spol. s r.o., od 15.06.2015 do 31.03.2016 vo firme U., a.s. U., od 19.04.2016 vo firme D. U. X., pričom matke detí bolo prostredníctvom exekútora uhradené výživné v roku 2014 a to v januári 121,16 eur a 118,07 eur, vo februári 89,47 eur, v marci 86,45 eur, v máji 85,80 eur, v júni spolu 289,73 eur, v roku 2015 a to v júli 101,08 eur, v auguste 110,85 eur, v septembri 125,64 eur, v októbri 162,97 eur, v novembri 235,56 eur, v decembri 224,02 eur, v roku 2016 a to v januári 217,89 eur, vo februári 220,85 eur, v marci 297,65 eur, v apríli 239,57 eur, spolu 2.726,76 eur, čím mu za uvedené obdobie vznikol dlh na výživnom pre matku detí T. X., nar. XX.XX.XXXX, bytom L., T. č. XX, vo výške 6.773,24 eur a túto svoju vyživovaciu povinnosť si riadne neplnil aj napriek tomu, že bol rozsudkom Okresného súdu Poprad sp. zn. 5T/123/2013-73 zo dňa 09.12.2013, právoplatným dňa 09.12.2013 odsúdený za prečin zanedbania povinnej výživy podľa § 207 ods. 1 Tr. zák. Uložil mu za to podľa § 207 ods. 3 Trestného zákona, s použitím § 38 ods. 2 Trestného zákona, § 36 písm. l/ Trestného zákona, § 37 písm. m/ Trestného zákona trest odňatia slobody vo výmere 15 mesiacov. Podľa § 48 ods. 2 písm. a/ Trestného zákona ho na výkon trestu odňatia slobody zaradil do ústavu na výkon trestu s minimálnym stupňom stráženia. Po vyhlásení rozsudku a poučení o opravnom prostriedku, do zápisnice o hlavnom pojednávaní zahlásil odvolanie obžalovaný Y. X. a dňa 24.4.2017 podal na Okresnom súde Poprad odvolanie okresný prokurátor, čo do výroku o treste, ktoré odôvodnil podaním doručeným okresnému súdu dňa 3.7.2017. Obžalovaný v písomných dôvodoch odvolania namieta rozhodnutie okresného súdu, pričom uviedol, že momentálne nemá finančné prostriedky na to, aby mohol vyplatiť dlžnú sumu vo výške 5.773,24 eur. Má prisľúbené peniaze vo výške 2.000,- eur v najbližších dňoch. Akonáhle dostane tieto peniaze, ihneď ich odošle jeho bývalej manželke a doklad o zaplatení pripojí k spisu. Nie je to tak, že nechce úmyselne platiť výživné. Okresný prokurátor v písomných dôvodoch odvolania uviedol, že namieta rozsudok okresného súdu vo výroku o treste. Súd pri výmere trestu nesprávne aplikoval ustanovenie § 36 písm. l/ Tr. zák., pretože obžalovaný na hlavnom pojednávaní vyhlásil, že je nevinný a odmietol vypovedať, preto bola čítaná jeho výpoveď z prípravného konania a túto jeho výpoveď súd považoval za priznanie a oľutovanie trestného činu. V zmysle stanoviska Tpj 55/2016 poľahčujúca okolnosť podľa § 36 písm. l/ Tr. zák. predpokladá okrem priznania sa páchateľa aj úprimné oľutovanie trestného činu. Či k takému oľutovaniu došlo, je potrebné posúdiť podľa konkrétnych okolností prípadu, vrátane procesných prejavov páchateľa po prijatí vyhlásenia o uznaní viny podľa § 257 ods. 1 písm. b/, c/ Tr. por. O postoji obžalovaného svedčí aj to, že po vyhlásení rozsudku zahlásil odvolanie do viny a trestu, teda nemožno súhlasiť s konštatovaním súdu, že sa obžalovaný priznal k spáchaniu trestného činu. Ničím nie je odôvodnené ani to, že by spáchanie činu úprimne oľutoval, čo je podmienkou na aplikáciu § 36 písm. l/ Tr. zák. Pri správnej aplikácii ustanovení § 36 a § 37 Tr. zák. mal súd aplikovať iba ustanovenie § 37 písm. m/ Tr. zák. a vzhľadom na prevahu priťažujúcich okolností v zmysle § 38 ods. 4 Tr. zák. mal obžalovanému uložiť trest odňatia slobody najmenej vo výmere 28 mesiacov, ako trest nepodmienečný, so zaradením na výkon trestu do ústavu na výkon trestu s minimálnym stupňom stráženia. Na základe odvolania obžalovaného a okresného prokurátora krajský súd v zmysle ustanovenia § 317 ods. 1 Tr. por. preskúmal zákonnosť a odôvodnenosť napadnutých výrokov rozsudku, proti ktorým odvolatelia podali odvolania, ako aj správnosť postupu konania, ktoré im predchádzalo a dospel k záveru, že odvolanie obžalovaného je dôvodné a až po vykonaní ďalších dôkazov bude možné rozhodnúť aj o námietkach okresného prokurátora uvedených v odvolaní okresného prokurátora. Okresný súd rozhodnutie o vine obžalovaného odôvodnil výpoveďou obžalovaného Y. X., ktorý na hlavnom pojednávaní využil svoje právo a nevypovedal, v prípravnom konaní sa ku skutku priznal a na svoju obranu uviedol len to, že odsťahovaním sa od rodičov mu vznikli zvýšené výdavky na bývanie, že v žalovanom období prišiel istý čas o zamestnanie, nemal stály finančný príjem a privyrábal si len brigádami ako i to, že nepoberal sociálne dávky, pretože nebol evidovaný na úrade práce a že mu boli v rámci exekučného konania vykonávané zrážky zo mzdy na výživné z predchádzajúceho obdobia. Svedkyňa T. X., matka maloletých detí, potvrdila, že obžalovaný si svoju vyživovaciu povinnosť v žalovanom období a až do súčasnosti neplnil a neplní, na svoje maloleté deti Y. X. a T. X. neplatí súdom určenú vyživovaciu povinnosť, s deťmi sa nekontaktuje, nenavštevuje ich, nekupuje im žiadne darčeky či oblečenie a neprejavuje o nich žiadny záujem. Svedkyňa však zároveň uviedla, že deti núdzou netrpia, vzhľadom na to, že s výdavkami na ich výchovu, výživu i domácnosť jej finančne vypomáhajú jej rodičia. Ďalej okresný súd vykonal ako dôkaz rozsudok Okresného súdu Poprad sp. zn. 14P 47/2013 zo dňa 18.06.2013, ktorý nadobudol právoplatnosť dňa 24.07.2013 o zvýšení vyživovacej povinnosti obžalovaného Y. X. oproti pôvodnému rozsudku Okresnému súdu Poprad, sp. zn. 11C/166/2009 zo dňa 20.04.2010 a to na maloletého Y. zo sumy 83,--eur mesačne na sumu 150,--eur mesačne a na maloletého T. zo sumy 50,--eur mesačne na sumu 100,--eur mesačne počnúc dňom 01.07.2013. Oboznámil ďalej rodné listy maloletých detí, potvrdenia o návšteve školy maloletých detí, potvrdenia Úradu práce, sociálnych vecí a rodiny Poprad o poberaní prídavkov na maloleté deti ich matkou T. X. a poberaní náhradného výživného matkou maloletých detí v roku 2014, za obdobie január až september v roku 2015 a za obdobie máj a september roku 2016, rozhodnutia Úradu práce sociálnych vecí a rodiny Poprad o priznaní náhradného výživného vo výške 100,--eur a vo výške 108,--eur od 01.05.2016, resp. 50,--eur od 01.05.2013 zo dňa 07.09.2016 a zo dňa 02.09.2013 pre matku detí T. X., rozhodnutia Úradu práce sociálnych vecí a rodiny Poprad o vrátení vyplateného náhradného výživného za obdobie od 01.08.2013 do 31.12.2013, od 01.06.2014 do 30.06.2014, od 01.09.2015 do 31.01.2016 a od 01.10.2015 do 31.01.2016 matkou maloletých detí T. X. zo dňa 01.03.2016. Taktiež boli oboznámené ďalšie rozhodnutia úradu práce, sociálnych vecí a rodiny v poskytnutí výživného, náhradného výživného a pod. Zo správy Sociálnej poisťovne, pobočky Poprad, obžalovaný od 01.01.2014 až doposiaľ nepoberal dávku v nezamestnanosti a nebol ani žiadateľom o dávku v nezamestnanosti, s výnimkou obdobia od 01.05.2014 do 16.06.2014, kedy bol v evidencii uchádzačov o zamestnanie a kedy nepoberal dávky a príspevky v hmotnej núdzi a podľa ktorých od 09.09.2008 do 30.04.2014, kedy pracoval vo firme B. O., U. B. T. nad P., od 20.10.2014 do 07.04.2015, kedy pracoval vo firme U., U.., od 15.06.2015 do 31.03.2016, kedy pracoval vo firme U., a.s. U.. Okresný súd potom oboznámil pracovné zmluvy a fotokópie výplatných pások od týchto zamestnávateľov. Následne okresný súd kvalifikoval konanie obžalovaného ako prečin zanedbania povinnej výživy podľa § 207 ods. 1, 3 písm. c/ Tr. zák. Obžalovaný Y. X. bol doposiaľ 3-krát súdne trestaný, naposledy rozsudkom Okresného súdu Poprad, sp. zn. 5T/123/2013 zo dňa 09.12.2013, právoplatným dňom 09.12.2013, pre rovnaký trestný čin zanedbania povinnej výživy podľa § 207 ods. 1 Trestného zákona, za čo mu bol uložený podmienečný trest odňatia slobody vo výmere 1 roka a skúšobnou dobou vo výmere 2 rokov, t. j. do 24.10.2015, spolu s povinnosťou zaplatiť dlžné výživné, pričom okresný súd uvádza, že vo veci nebolo doposiaľ právoplatne rozhodnuté o neosvedčení sa obžalovaného v zmysle § 50 ods. 4 Trestného zákona, aj keď súd na verejnom zasadnutí dňa 03.10.2016 rozhodol o tom, že ods. Y. X. sa v trestnej veci vedenej na Okresnom súde Poprad, pod sp. zn. 5T/123/2013 neosvedčil pre nesplnenie povinnosti zaplatiť počas skúšobnej doby matke detí dlh na výživnom vo výške 1.631,--eur, z evidencie priestupkov príslušného štátneho orgánu vyplýva, že obžalovaný má 4 záznamy za porušenie ďalšieho protispoločenského konania majúceho znaky priestupkov, z miesta trvalého bydliska je obžalovaný hodnotený iba všeobecne. Okresný súd pri rozhodovaní o treste prihliadol na jednu poľahčujúcu okolnosť obžalovaného a to priznanie sa k spáchaniu žalovaného skutku a jednu priťažujúcu okolnosť a to, že už bol v minulosti právoplatne odsúdený v konaní vedenom na Okresnom súde Poprad, pod sp. zn. 6T/142/2013 a uložil mu nepodmienečný trest odňatia slobody pri spodnej hranici trestnej sadzby vo výmere 15 mesiacov s jeho výkonom v ústave na výkon trestu odňatia slobody s minimálnym stupňom stráženia, keďže v posledných 10-tich rokoch pred spáchaním skutku nebol vo výkone trestu odňatia slobody. Krajský súd po preskúmaní napadnutého rozsudku, odvolania obžalovaného a okresného prokurátora a spisového materiálu, poukazujúc pritom na uznesenie krajského súdu sp. zn. 5T/123/2013 zo dňa 03.10.2016 je toho názoru, že okresný súd nedostatočne zisťoval majetkové pomery obžalovaného. Ako to vyplýva z výpovede obžalovaného z prípravného konania, tento sa opätovne oženil a majú spolu už dve deti, ako to je zrejmé zo spisu, a teraz malo sa narodiť aj dieťa tretie. Poukázal na to, aké mal príjmy, aké mali výdavky a potom uviedol, že nemá dostatočné finančné prostriedky na to, aby mohol výživné platiť. Poukázal aj na tú skutočnosť, že výživné mu bolo zrážané formou exekúcie, keď pracoval, resp. bol zamestnaný. Bude preto povinnosťou okresného súdu obžalovaného opätovne vyslúchnuť na jeho majetkové pomery, prípadne ak obžalovaný odmietne vypovedať, je potrebné vyslúchnuť na hlavnom pojednávaní exekútorku T. P. I., ktorá mala vykonávať zrážky na výživné od zamestnávateľov. Túto bude potrebné vyslúchnuť k tomu, prečo tieto zrážky vykonávala, v akých sumách a za aké obdobie. Bude potrebné sa zaoberať, tak, ako to už uviedol krajský súd vo vyššie citovanom uznesení, aj sumou, ktorá musí obžalovanému zostať ako životné minimum. Až po takto vykonanom dokazovaní bude môcť okresný súd ustáliť, či obžalovaný bol spôsobilý platiť výživné v sume 250,- eur, resp. v akej inej výške mohol výživné na svoje maloleté deti mesačne platiť. V súvislosti s tým bude potom potrebné aj ustáliť výšku dlžného výživného. Okresný súd je povinný vykonať dôkazy tak, ako sú vyššie uvedené, prípadne vykonať ďalšie dôkazy, ktorých vykonanie bude považovať za potrebné a až potom bude môcť náležitým spôsobom v súlade so zákonom vo veci rozhodnúť. jednohlasne Poučenie: Proti tomuto uzneseniu sťažnosť nie je prípustná.

